2021. gada 29. jūnijā Noteikumi Nr. 447

Rīgā (prot. Nr. 50 17. §)

**Noteikumi par civiltiesiskās atbildības obligāto apdrošināšanu   
bezpilota gaisa kuģu lidojumiem**

Izdoti saskaņā ar likuma

"[Par aviāciju](https://likumi.lv/ta/id/57659-par-aviaciju)"

[117.10 pant](https://likumi.lv/ta/id/57659-par-aviaciju#p47)a trešo daļu

1. Noteikumi nosaka vispārējās civiltiesiskās atbildības minimālos limitus par zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi, un atkāpes no apdrošināšanas prasībām.

2. Lai veiktu bezpilota gaisa kuģu lidojumus Latvijas Republikas gaisa telpā, bezpilota gaisa kuģu sistēmu ekspluatants vai bezpilota gaisa kuģa īpašnieks apdrošina savu vispārējo civiltiesisko atbildību pret zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi (turpmāk – apdrošināšana), ievērojot vismaz šādus minimālos atbildības limitus:

2.1. 50 000 *euro* vienam apdrošināšanas gadījumam un apdrošināšanas periodam kopā, ja lidojumi tiek veikti atvērtās kategorijas A1 vai A2 apakš­kategorijā;

2.2. atbilstoši Eiropas Parlamenta un Padomes 2004. gada 21. aprīļa Regulas (EK) Nr. 785/2004 par apdrošināšanas prasībām, kas attiecas uz gaisa pārvadātājiem un gaisa kuģu ekspluatantiem, 7. pantā noteiktajiem limitiem, ja:

2.2.1. bezpilota gaisa kuģa maksimālā pacelšanās masa ir 20 kg vai vairāk;

2.2.2. bezpilota gaisa kuģu lidojumi tiek veikti specifiskajā kategorijā.

3. Šo noteikumu 2. punktā minētie nosacījumi netiek piemēroti lidojumu veikšanai ar bezpilota gaisa kuģiem, kuru:

3.1. maksimālā pacelšanās masa ir mazāka nekā 250 g un maksimālais lidojuma ātrums ir mazāks nekā 19 m/s;

3.2. maksimālā pacelšanās masa ir mazāka nekā 20 kg un kuri lidojumus veic valsts pārvaldes iestādes atvērtajā kategorijā.

4. Līdz 2021. gada 31. decembrim, lai veiktu bezpilota gaisa kuģu lidojumus Latvijas Republikas gaisa telpā, bezpilota gaisa kuģu sistēmu ekspluatants vai bezpilota gaisa kuģa īpašnieks apdrošina savu vispārējo civiltiesisko atbildību pret zaudējumiem, kurus bezpilota gaisa kuģis varētu radīt trešās personas veselībai, dzīvībai vai mantai, kā arī videi, ievērojot vismaz šādus minimālos atbildības limitus:

4.1. 150 000 *euro* vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir no 250 g līdz 1,5 kg un lidojumi tiek veikti specifiskajā kategorijā;

4.2. 500 000 *euro* vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir no 1,5 kg līdz 5 kg;

4.3. 1 000 000 *euro* vienam apdrošināšanas gadījumam un apdrošināšanas periodam kopā, ja bezpilota gaisa kuģa kopējā pacelšanās masa ir 5 kg un vairāk.

5. Līdz 2023. gada 1. janvārim šo noteikumu 2.1. apakšpunkts tiek attiecināts arī uz bezpilota gaisa kuģu lidojumiem, kas minēti Komisijas 2019. gada 24. maija Īstenošanas regulas (ES) Nr. 2019/947 par bezpilota gaisa kuģu ekspluatācijas noteikumiem un procedūrām 22. panta "a" un "b" apakš­punktā.

6. Šo noteikumu 2., 3. un 5. punkts stājas spēkā 2022. gada 1. janvārī.

Ministru prezidents A. K. Kariņš

Satiksmes ministrs T. Linkaits